བཀའ་བབ་དྲུག་ལྡན་གྱི་ཟབ་ཁྲིད་བརྒྱུད་པའི་
གསོལ་འདེབས་མུ་ཏིག་ཕྲེང་བ་
ཞེས་བྱ་བ་བཞུགས་སོ།།

ཕྱག་ཆེན་དང་རྫོགས་ཆེན་ཤངས་ཆོས་སོགས་ཀྱི་ཁྲིད་ཡིག་དང་སྟོང་ཐུན་གྱི་སྐོར།

༈ ན་མོ་གུ་རུ་བཛྲ་དྷ་རཱ་ཡ།
བཀའ་བབ་དྲུག་ལྡན་གྱི་ཁྲིད་ཀྱི་ཐོག་མར་བསྐྱེད་རིམ་གྱི་བརྒྱུད་འདེབས་ནི།
ཁྱབ་བདག་ཡོན་ཏན་བརྒྱད་ལྡན་རྡོ་རྗེ་འཆང༌།།
འཇམ་པའི་རྡོ་རྗེས་རྗེས་བཟུང་ཡེ་ཤེས་ཞབས།།
མཐོང་ཆོས་ཞིར་གཤེགས་མར་མེ་མཛད་བཟང་པོ།།
ཧཱུྃ་མཛད་ངོ་བོར་གྲུང
ད་ངོ་བོར་གྲུབ་པ་སྨན་པའི་ཞབས།
སངས་རྒྱས་དཔལ་ཞིའི་ཞབས་ལ་གསོལ་བ་འདེབས།།
སངས་རྒྱས་ཡེ་ཤེས་པད་འབྱུང་བདེ་བ་ཆེ།།
རིན་ཚུལ་ཡིག་མཁན་བགྲེས་པོ་དུར་ཧ་རི།།
སྨན་ཞབས་ཨ་བ་ངྷུ་ཏི་ཤཱནྟི་པ།།
ཆུ་བོ་གསུམ་འདུས་རྡོ་རྗེ་གདན་པ་ཆེ།།
རིན་འབྱུང་སྦས་པ་འཇིགས་མེད་འབྱུང་གནས་ཞབས།།
དགེ་འབྱུང་སྦས་པ་སྟོབས་བཅུ་བཛྲ་ཤྲཱི།༎
ཆོས་བཟང་དཔལ་བ་སངས་རྒྱས་རིན་ཆེན་གྲགས།།
498

བཀའ་བབ་དྲུག་ལྡན་གྱི་ཟབ་ཁྲིད་བརྒྱུད་པའི་གསོལ་འདེབས།

རཱ་ཏི་གུཔྟ་རྣམས་ལ་གསོལ་བ་འདེབས།།
དཔལ་ལྡན་སེམས་ཅན་མགོན་པོ་ཞི་བ་སྦས།།
གྲུབ་ཆེན་དི་ནཱ་ཀ་ར་ཟབ་མོའི་བློ།།
གསུམ་ཀས་རྗེས་བཟུང་སངས་རྒྱས་སྦས་པའི་མགོན།།
གང་བའི་རྡོ་རྗེ་མྱང་འདས་དཔལ་བ་སྟེ།།
ཐུགས་སྲས་རྣམ་གསུམ་བཀའ་བབ་གདམས་པའི་ཀླུང༌།།
གཅིག་བསྡུས་གསང་བདག་སྒྲོལ་བའི་མགོན་པོའི་ཞབས།།
རིན་ཆེན་རྒྱ་མཚོ་བློ་གྲོས་རྣམ་པར་རྒྱལ།།
ངག་དབང་ཕྲིན་ལས་ཆོས་རྗེ་ཀུན་བཟང་དབང༌།།
ཀུན་དགའ་རྣམ་རྒྱལ་ངག་དབང་རྒྱལ་བའི་མཚན།།
སྒྲུབ་ཆེན་དྲི་མེད་འོད་གསལ་འགྱུར་མེད་མཚན།།
རྩ་བའི་བླ་མ་རྣམས་ལ་གསོལ་བ་འདེབས།།
བསྙེན་པ་གསུམ་གྱིས་རང་རྒྱུད་བྱིན་བརླབས་ཤིང༌།།
རྣལ་འབྱོར་གཉིས་ཀྱིས་གསལ་སྣང་མཐའ་རུ་ཕྱིན།།
ཞུ་བདེ་སྟོང་ཉིད་ཟབ་མོའི་རྒྱས་ཐེབས་ནས།།
བསྐྱེད་རིམ་མཐའ་རུ་ཕྱིན་པར་བྱིན་གྱིས་རློབས།།
499

ཕྱག་ཆེན་དང་རྫོགས་ཆེན་ཤངས་ཆོས་སོགས་ཀྱི་ཁྲིད་ཡིག་དང་སྟོང་ཐུན་གྱི་སྐོར།

༈ གཉིས་པ་ཕྱག་ཆེན་བརྒྱུད་འདེབས་ནི།
སྲིད་ཞི་ཀུན་ཁྱབ་དྲུག་པ་རྡོ་རྗེ་འཆང་།།
རྒྱུད་དང་གྲུབ་པའི་སྒོ་འབྱེད་ས་ར་ཧ།།
སངས་རྒྱས་གཉིས་པ་ཀླུ་གྲུབ་ཤ་བ་རི།།
ལུ་ཡི་དཱ་རི་ཀ་དང་ཌོ་གི་པ།།
ཨཱནྟར་ཏེ་ལོ་ནཱ་རོ་ཌོམྦི་པ།།
ཀུ་ས་ལི་པ་ཨ་སི་ཏ་གྷ་ན།།
ཡེ་ཤེས་བཤེས་གཉེན་རྣམས་ལ་གསོལ་བ་འདེབས།།
རི་ཁྲིད་དབང་ཕྱུག་མངའ་བདག་མཻ་ཏྲི་པ།།
གངྒ་དྷ་རི་ཛྙཱ་ན་མེ་ཏྲ་དང་།།
ཡེ་ཤེེས་སྐུ་བརྙེས་གྲུབ་ཆེན་ཞི་བའི་ཞབས།།
སློབ་མའི་མཆོག་གཉིས་ཐུགས་སྲས་རྣམ་པ་གསུམ།།
ཀུན་དགའ་སྙིང་པོ་རྒྱལ་ཚབ་རིན་རྒྱམ་ཞབས།།
བློ་གྲོས་རྣམ་རྒྱལ་ངག་དབང་ཕྲིན་ལས་དང༌།།
ཀུན་བཟང་ཡེ་དབང་པོ་ཀུན་དགའ་རྣམ་པར་རྒྱལ།།
ངག་དབང་རྒྱལ་མཚན་སྒྲུབ་ཆེན་དྲི་མེད་མཚན།།
500

བཀའ་བབ་དྲུག་ལྡན་གྱི་ཟབ་ཁྲིད་བརྒྱུད་པའི་གསོལ་འདེབས།

འོད་གསལ་འགྱུར་མེད་རྩ་བའི་བླ་མ་སྟེ།།
ཁྱབ་བདག་བརྒྱུད་པར་བཅས་ལ་གསོལ་བ་འདེབས།།
དམིགས་བཅས་དམིགས་མེད་སེམས་གནས་མཐར་ཐུག་འགྲུབ།།
ངོ་སྤྲོད་བརྒྱད་ཀྱིས་ཅི་སྣང་སྒོམ་དུ་གྱུར།
གེགས་གསུམ་སེལ་ཞིང་བོགས་གསུམ་ཐོན་ནས་ཀྱང༌།།
གནས་ལུགས་ཕྱག་ཆེན་རྟོགས་པར་བྱིན་གྱིས་རློབས།།
༈ གསུམ་པ་གཏུམ་མོའི་བརྒྱུད་འདེབས་ནི།
རྡོ་རྗེ་བཙུན་མོ་ཙཎྜི་རྒྱལ་བའི་ཡུམ།།
མཐུ་སྟོབས་དབང་ཕྱུག་དཔལ་ལྡན་ཆོས་སྐྱོང་ཞབས།།
ནག་པོ་བི་རུ་པ་དང་བྱ་རྔོན་པ།།
ཀུ་ས་ལི་པའི་ཞབས་ལ་གསོལ་བ་འདེབས།།
བི་རུ་ཌོམྦི་གཡུང་མོ་རྣམ་གཉིས་ལ།།
གསོལ་བ་འདེབས་སོ་རྡོ་རྗེའི་ཡེ་ཤེས་སྩོལ།།
བློ་གྲོས་རྣམ་རྒྱལ་བདེན་དོན་མཁའ་ཁྱབ་རྟོགས།།
ངག་དབང་ཕྲིན་ལས་བྱིན་རླབས་གཟི་བྱིན་འབར།།
མངོན་སུམ་ལམ་གྱི་སྲོག་འཛིན་རྣམ་གཉིས་ལ།།
གསོལ་བ་འདེབས་སོ་རྡོ་རྗེའི་ཡེ་ཤེས་སྩོལ།།
501

ཕྱག་ཆེན་དང་རྫོགས་ཆེན་ཤངས་ཆོས་སོགས་ཀྱི་ཁྲིད་ཡིག་དང་སྟོང་ཐུན་གྱི་སྐོར།

ཀུན་བཟང་དབང་པོ་ཟག་མེད་བདུད་རྩིས་མྱོས།།
ཚེ་དབང་ནོར་བུ་རླུང་སེམས་དབང་དུ་མཛད།།
བརྟུལ་ཞུགས་ཕྱོགས་མེད་གྲུབ་པ་རྣམ་གཉིས་ལ།།
གསོལ་བ་འདེབས་སོ་རྡོ་རྗེའི་ཡེ་ཤེས་སྩོལ།།
བསྟན་པའི་ཉིན་བྱེད་ཡེ་ཤེས་འོད་བརྒྱ་འཕྲོ།།
ཕྲིན་ལས་རྣམ་རྒྱལ་དགའ་བཞིའི་རྩེ་མོ་འཆང་།།
རླབས་ཆེན་འགྲོ་བའི་དེད་དཔོན་རྣམ་གཉིས་ལ།།
གསོལ་བ་འདེབས་སོ་རྡོ་རྗེའི་ཡེ་ཤེས་སྩོལ།།
པདྨ་ཉིན་བྱེད་རྟག་བདེའི་རྒྱལ་ཐབས་སྐྱོང་༌།།
རྩ་བའི་བླ་མ་རིགས་བརྒྱའི་འཁོར་ལོས་སྒྱུར།།
སངས་རྒྱས་ཀུན་དངོས་རྩ་བརྒྱུད་བླ་མ་ལ།།
གསོལ་བ་འདེབས་སོ་རྡོ་རྗེའི་ཡེ་ཤེས་སྩོལ།།
ཡང་ན། ངག་དབང་ཕྲིན་ལས་རྗེས་སུ།
ངག་དབང་རྣམ་རྒྱལ་ཡིད་དཔྱོད་མཐའ་ལས་རྒྱས།།
ཀུན་དགའ་ཆོས་འཕེལ་ཀུན་ཏུ་འཕེལ་ཞིང་བརྟན།།
ངེས་དོན་བསྟན་པའི་སྲོག་འཚོ་རྣམ་གཉིས་ལ།།
གསོལ་བ་འདེབས་སོ་རྡོ་རྗེའི་ཡེ་ཤེས་སྩོལ།།
502

བཀའ་བབ་དྲུག་ལྡན་གྱི་ཟབ་ཁྲིད་བརྒྱུད་པའི་གསོལ་འདེབས།

ངག་དབང་དྲི་མེད་འཕོ་བའི་དྲི་མ་བཅོམ།།
ངག་དབང་ཆོས་འཕེལ་འོད་གསལ་མཁའ་ཁྱབ་འཕེལ།།
སྦས་པའི་རྣལ་འབྱོར་དབང་ཕྱུག་རྣམ་གཉིས་ལ།།
གསོལ་བ་འདེབས་སོ་རྡོ་རྗེའི་ཡེ་ཤེས་སྩོལ།།
རྡོ་རྗེའི་རྣལ་འབྱོར་སྟོན་མཛད་བཀའ་དྲིན་ཅན།།
རྩ་བའི་བླ་མ་རིགས་བརྒྱའི་འཁོར་ལོས་སྒྱུར།།
སངས་རྒྱས་ཀུན་དངོས་རྩ་བརྒྱུད་བླ་མ་ལ།།
གསོལ་བ་འདེབས་སོ་རྡོ་རྗེའི་ཡེ་ཤེས་སྩོལ།།
ཁྱད་ཆོས་བཞི་ལྡན་བརྟགས་པའི་རྣལ་འབྱོར་གྱིས།།
དཔལ་ལྡན་རྒྱུ་སྐར་དཀྱིལ་འཁོར་གསལ་སྣང་བདེ།།
རབ་མཐར་ཕྱིན་པས་ཞི་སོགས་ལས་ཆེན་འགྲུབ།།
སྔགས་ཀྱི་དངོས་གྲུབ་ཐོབ་པར་བྱིན་གྱིས་རློབས།།
ལྟོས་མེད་བཞི་ཡིས་རྣམ་པ་ཐམས་ཅད་པའི།།
འཆར་སྒོ་འབྱམས་ཀླས་ཉམས་རྩལ་ཕྱོགས་མེད་རྒྱས།།
རྒྱུད་དོན་མཐར་ཐུག་རྡོ་རྗེའི་རྣལ་འབྱོར་ལ།།
ཡིད་ཆེས་རྣམ་གསུམ་ཐོབ་པར་བྱིན་གྱིས་རློབས།།
503

ཕྱག་ཆེན་དང་རྫོགས་ཆེན་ཤངས་ཆོས་སོགས་ཀྱི་ཁྲིད་ཡིག་དང་སྟོང་ཐུན་གྱི་སྐོར།

མི་གཡོ་གསུམ་ལྡན་མི་རྟོག་ནང་གི་མཁར།།
རྣམ་ཤེས་ཡུལ་དང་ཡུལ་ཅན་འབྲེལ་པ་བཅད།།
སྟོང་པའི་ཡུལ་ལ་ཡེ་ཤེས་དབང་པོ་ཞུགས།།
འོད་གསལ་རྟགས་བཅུ་རྫོགས་པར་བྱིན་གྱིས་རློབས།།
སྲིད་གསུམ་གཟུགས་བརྙན་རང་གི་སེམས་ཉིད་དང༌།།
རོ་མཉམ་ཡན་ལག་ལྔ་པོ་མཐར་ཕྱིན་པ།།
བསམ་གཏན་ཐོག་མར་དགེ་བའི་བསྟེན་པ་ཡིས།།
རྡོ་རྗེ་བསླང་བ་འགྲུབ་པར་བྱིན་གྱིས་རློབས།།
རྡོ་རྗེ་གསུམ་བཟླས་བྱེད་པ་བཅིངས་པ་ཡིས།།
སྲོག་གཟུགས་རབ་གྲུབ་ཉི་ཟླའི་རྒྱུ་བ་འགག།
མུན་ཆེན་དབྱིངས་སུ་སྲོག་ཐུར་མཉམ་པར་འདྲེན།།
འཆི་བའི་འཇིགས་པ་འཇོམས་པར་བྱིན་གྱིས་རློབས།།
རླུང་གི་གོང་བུ་མི་ཤིགས་དཔྲལ་བར་ཐིམ།།
གཞོམ་མེད་སྒྲ་སྒྲོགས་འབར་ཞུའི་བདུད་རྩིས་བརླན།།
བར་དུ་དགེ་བ་ཉེར་སྒྲུབ་རྡོ་རྗེའི་མེ།།
ལྷ་སྐུའི་འདུ་འཕྲོར་ཤར་བར་བྱིན་གྱིས་རློབས།
504

བཀའ་བབ་དྲུག་ལྡན་གྱི་ཟབ་ཁྲིད་བརྒྱུད་པའི་གསོལ་འདེབས།

ཕྱག་རྒྱ་གསུམ་སྦྱོར་དགའ་བཞི་རྗེས་དྲན་པས།།
བདེ་སྟོང་འཕེལ་བརྟན་འཁོར་ལོའི་བདག་པོ་ཡི།།
ལུས་ལས་འཕྲོས་པའི་འོད་ཀྱི་དཀྱིལ་འཁོར་དུ།།
དག་པའི་གཟུགས་བརྙན་གསལ་བར་བྱིན་གྱིས་རློབས།།
ཉི་རྡུལ་ཚོགས་པ་ནོར་བུའི་རྩེ་མོར་བརྟན།།
བྱང་སེམས་ཟླ་བ་གཙུག་ཏོར་དབུས་སུ་ཉ།།
མཐར་དགེ་ཏིང་འཛིན་སྒྲུབ་པས་དབུགས་འགགས་ནས།།
ཞུ་བདེ་འགྱུར་མེད་འགྲུབ་པར་བྱིན་གྱིས་རློབས།།
སྦྱང་གཞི་སྐུ་དང་འོད་གསལ་རྡོ་རྗེ་བཞི།།
སྦྱང་བྱ་འཕོ་བ་ཀུན་སྤྱོད་གནས་སྐབས་བཞི།།
སྦྱོང་བྱེད་རྣམ་ཐར་དགའ་བ་དེ་ཉིད་བཞིས།།
སྦྱངས་འབྲས་བྱང་ཆུབ་མཁྱེན་བཞི་མངོན་གྱུར་ཤོག།
སྲིད་པའི་རྣམ་པའི་གཞོམ་མེད་རབ་སད་ནས།།
དངོས་དང་དངོས་མེད་གཅིག་གྱུར་མ་ནིང་དངོས།།
ཁམས་གསུམ་དབང་ཕྱུག་མཁའ་ཁྱབ་ཟུང་འཇུག་སྐུ།།
དུས་ཀྱི་འཁོར་ལོའི་གོ་འཕང་འགྲུབ་གྱུར་ཅིག།
505

ཕྱག་ཆེན་དང་རྫོགས་ཆེན་ཤངས་ཆོས་སོགས་ཀྱི་ཁྲིད་ཡིག་དང་སྟོང་ཐུན་གྱི་སྐོར།

ཅེས་པ་འདིའང་ཡོངས་རྫོགས་བསྟན་པའི་སྒྲོན་མེ་ཐར་རྩེ་མཆོག་སྤྲུལ་རིན་པོ་ཆེའི་བཀའ་ལྟར་
ཡོན་ཏན་རྒྱ་མཚོས་ནག་ཟླའི་གྲལ་ཚེས་བཟང་པོ་གུས་པ་ཆེན་པོས་བྲིས་ནས་གསོལ་བ་བཏབ་པ་དགེ་
ལེགས་འཕེལ། མངྒ་ལཾ།།
506